নিজস্ব প্রতিবেদন: পরিবর্তনের জমানায় প্রথমবার কলকাতা আন্তর্জাতিক চলচ্চিত্র উত্সবের মঞ্চ আলো করলেন সৌমিত্র চট্টোপাধ্যায়। তাঁকে উত্তরীয় দিয়ে বরণ করে নিলেন প্রসেনজিত্ চট্টোপাধ্যায়। একইসঙ্গে বাংলা ছবির শতবর্ষে উপলক্ষে কেআইএফএফ পুরস্কারেও সম্মানি হলেন সত্যজিতের 'ফেলুদা'।  নেতাজি ইন্ডোরে কলকাতা আন্তর্জাতিক চলচ্চিত্র উত্সবের মঞ্চে উঠে ব্যবস্থাপনার তারিফ করলেন সৌমিত্র চট্টোপাধ্যায়। তাঁর কথায়, ''এই দিনটা প্রতিবছর আসে। যাঁরা ফিল্মজগতের সঙ্গে জড়িত তাঁদের মনে তরঙ্গ এসে পড়ে। সত্যিকারের উত্সব এটাই''। নেতাজি ইন্ডোরের হাজার হাজার দর্শকের শব্দব্রহ্মে যে আবহ তৈরি হয়েছে, সেটাও নজর এড়ায়নি সৌমিত্রের। তাঁর কথায়, ''সুন্দর পরিবেশ দেখতে পেলাম। ভাল লাগল আমার। শুভেচ্ছা জানাই বিরাট দর্শকমণ্ডলীকে। বাংলা ছবির শতবর্ষ উদযাপন হচ্ছে দেখে আমি খুশি''।  পরে সৌমিত্র চট্টোপাধ্যায়কে উত্তরীয় দিয়ে সম্মান জানান প্রসেনজিত্ চট্টোপাধ্যায়। প্রবাদপ্রতীম শিল্পীর হাতে তুলে দেওয়া হয় শতবর্ষ উপলক্ষে বিশেষ পুরস্কার। বাম জমানায় কলকাতা চলচ্চিত্র উত্সবের মঞ্চে পরিচিত মুখ ছিলেন সৌমিত্র চট্টোপাধ্যায়। পালা পরিবর্তনের পর এবারই সৌমিত্র প্রথমবার কলকাতা চলচ্চিত্র উত্সবে।